CELEX: 32019D0339
Language: fi
Date: 2019-02-21 00:00:00
Title: Euroopan komission puheenjohtajan päätös (EU) 2019/339, annettu 21 päivänä helmikuuta 2019, kuulemismenettelystä vastaavan neuvonantajan tehtävästä ja toimivaltuuksista tietyissä kauppaan liittyvissä menettelyissä

28.2.2019   
               
               
                  FI
               
               
                  Euroopan unionin virallinen lehti
               
               
                  L 60/20
               
            
         EUROOPAN KOMISSION PUHEENJOHTAJAN PÄÄTÖS (EU) 2019/339,
         annettu 21 päivänä helmikuuta 2019,
         kuulemismenettelystä vastaavan neuvonantajan tehtävästä ja toimivaltuuksista tietyissä kauppaan liittyvissä menettelyissä
         EUROOPAN KOMISSION PUHEENJOHTAJA, joka
         ottaa huomioon Euroopan unionin toiminnasta tehdyn sopimuksen,
         ottaa huomioon komission työjärjestyksen (1) ja erityisesti sen 22 artiklan,
         sekä katsoo seuraavaa:
         
                     (1)
                  
                  
                     Euroopan unionin perusoikeuskirjan 41 artiklan mukaan jokaisella on oikeus siihen, että unionin toimielimet, elimet ja laitokset käsittelevät hänen asiansa puolueettomasti, oikeudenmukaisesti ja kohtuullisessa ajassa. Artiklassa vahvistetaan useita prosessuaalisia oikeuksia, joita sovelletaan hallinnollisten menettelyjen asianomaisiin osapuoliin silloin kun menettelyt voivat vaikuttaa osapuolten etuihin.
                  
               
                     (2)
                  
                  
                     Komissio perusti vuonna 2007 kuulemismenettelystä vastaavan neuvonantajan tehtävän turvatakseen asianomaisten osapuolten prosessuaalisten oikeuksien tosiasiallisen toteutumisen ja varmistaakseen, että kauppaan liittyvät menettelyt hoidetaan puolueettomasti, oikeudenmukaisesti ja kohtuullisessa ajassa. Vuosina 2007–2012 tehtävää hoiti kauppapolitiikan pääosaston virkamies, jolla oli kokemusta kaupan suojatoimenpiteisiin liittyvistä kysymyksistä.
                  
               
                     (3)
                  
                  
                     Vuonna 2012 komission puheenjohtaja antoi päätöksen 2012/199/EU (2) vahvistaakseen kuulemismenettelystä vastaavan neuvonantajan asemaa ja parantaakseen kauppaan liittyvien menettelyjen avoimuutta ja tasapuolisuutta. Kyseinen päätös olisi nyt korvattava, jotta voidaan ottaa huomioon asiasta saadut kokemukset, lainsäädännön kehitys, kuten Euroopan parlamentin ja neuvoston asetuksissa (EU) 2016/1036 (3) ja (EU) 2016/1037 (4) olevat viittaukset kuulemismenettelystä vastaavan neuvonantajan tehtävään, ja menettelyllisten rajoitusten lisääntyminen.
                  
               
                     (4)
                  
                  
                     Kuulemismenettelystä vastaavan neuvonantajan tehtävä olisi annettava riippumattomalle henkilölle, jolla on kokemusta kauppaan liittyvistä menettelyistä. Komission olisi nimitettävä kuulemismenettelystä vastaava neuvonantaja Euroopan unionin virkamiehiin sovellettavissa henkilöstösäännöissä ja muuhun henkilöstöön sovellettavissa palvelusuhteen ehdoissa vahvistettujen sääntöjen mukaisesti. Kyseisten sääntöjen mukaan voidaan harkita myös sellaisia ehdokkaita, jotka eivät ole komission virkamiehiä.
                  
               
                     (5)
                  
                  
                     Kuulemismenettelystä vastaavan neuvonantajan täyden riippumattomuuden varmistamiseksi hänet olisi pelkästään hallinnollisesti liitettävä kauppapolitiikasta vastaavan komission jäsenen alaisuuteen.
                  
               
                     (6)
                  
                  
                     Kuulemismenettelystä vastaavan neuvonantajan keskeisiä tehtäviä ovat neuvojen antaminen kauppapolitiikasta vastaavalle komission jäsenelle ja kauppapolitiikan pääosaston pääjohtajalle, jäljempänä ’pääjohtaja’, prosessuaalisten oikeuksien takaaminen, päätösten tekeminen asiakirjoihin tutustumista koskevista pyynnöistä ja asiakirjojen luottamuksellisuudesta sekä määräaikojen pidentämisestä vastaavien komission yksiköiden kannan tarkastelu. Kuulemismenettelystä vastaavan neuvonantajan olisi valvottava, että kaikki asian kannalta tarpeelliset, myös asianosaisten kannalta epäedulliset tosiseikat otetaan asianmukaisesti huomioon laadittaessa säädösluonnoksia tai ehdotuksia.
                  
               
                     (7)
                  
                  
                     Kuulemismenettelystä vastaavan neuvonantajan olisi varmistettava, että asianomaisille osapuolille annetaan mahdollisuus esittää tosiseikkoja ja puolustaa etujaan menettelyn aikana, jotta nämä voivat käyttää puolustautumisoikeuksiaan mahdollisimman tehokkaasti.
                  
               
                     (8)
                  
                  
                     Kuulemismenettelystä vastaavan neuvonantajan olisi toimittava sillä tavoin, että kaikki mahdolliset jatkotoimet voidaan toteuttaa, ottaen huomioon menettelyihin liittyvät aikarajoitukset.
                  
               
                     (9)
                  
                  
                     On tarpeen määritellä kuulemismenettelystä vastaavan neuvonantajan toiminnan tapa ja edellytykset sekä vahvistaa tällaisten toimien järjestämistä, toteuttamista ja seurantaa koskevat säännöt.
                  
               
                     (10)
                  
                  
                     Kun kuulemismenettelystä vastaavalla neuvonantajalla on valtuudet päättää asiakirjaan tutustumista, luottamuksellisuutta ja määräaikoja koskevista kysymyksistä, kauppaan liittyviin menettelyihin osallistuvat osapuolet saavat paremmat menettelylliset takeet ilman, että tämä vaarantaisi menettelyjen hallitun etenemisen ja niiden saattamisen ajallaan päätökseen.
                  
               
                     (11)
                  
                  
                     Kuulemismenettelystä vastaavan neuvonantajan raporttien avulla olisi varmistettava, että neuvonantajan käsittelemät keskeiset kysymykset ja neuvonantajan antamat tärkeimmät suositukset tuodaan päätöksentekijöiden tietoisuuteen ja että näin annetaan lisätakeet sellaisten osapuolten oikeuksien huomioon ottamisesta, joihin kauppaan liittyvä menettely vaikuttaa. Kuulemismenettelystä vastaavan neuvonantajan vuosikertomuksissa olisi myös tiedotettava jäsenvaltioille, Euroopan parlamentille ja suurelle yleisölle neuvonantajan toiminnasta.
                  
               
                     (12)
                  
                  
                     Käsitellessään henkilötietoja kuulemismenettelystä vastaavan neuvonantajan olisi noudatettava Euroopan parlamentin ja neuvoston asetusta (EU) 2018/1725 (5).
                  
               
                     (13)
                  
                  
                     Tämä päätös ei saisi vaikuttaa niihin yleisiin sääntöihin, jotka koskevat komission asiakirjoihin liittyvää tiedonsaantioikeutta ja sen epäämistä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kuulemismenettelystä vastaava neuvonantaja
            Perustetaan kuulemismenettelystä kauppaan liittyvissä menettelyissä vastaavan neuvonantajan erityistehtävä.
            Kuulemismenettelystä vastaavan neuvonantajan tehtävänä on seuraavissa asetuksissa, jäljempänä ’perusasetukset’, säädettyjen asianomaisten osapuolten prosessuaalisten oikeuksien tosiasiallisen toteutumisen turvaaminen ja sen varmistaminen, että kauppaan liittyvät menettelyt hoidetaan puolueettomasti, oikeudenmukaisesti ja kohtuullisessa ajassa:
            
                        a)
                     
                     
                        asetus (EU) 2016/1036 ja erityisesti sen 5 artiklan 10 ja 11 kohta, 6 artiklan 5–8 kohta, 8 artiklan 3, 4 ja 9 kohta ja 18–21 artikla,
                     
                  
                        b)
                     
                     
                        asetus (EU) 2016/1037 ja erityisesti sen 10 artiklan 12 ja 13 kohta, 11 artiklan 5–8 kohta, 13 artiklan 3, 4 ja 9 kohta ja 28–31 artikla,
                     
                  
                        c)
                     
                     
                        Euroopan parlamentin ja neuvoston asetus (EU) 2015/478 (6) ja erityisesti sen 5 ja 8 artikla,
                     
                  
                        d)
                     
                     
                        Euroopan parlamentin ja neuvoston asetus (EU) 2015/755 (7) ja erityisesti sen 3 ja 5 artikla,
                     
                  
                        e)
                     
                     
                        Euroopan parlamentin ja neuvoston asetus (EU) 2015/1843 (8) ja erityisesti sen 9 ja 10 artikla,
                     
                  
                        f)
                     
                     
                        Euroopan parlamentin ja neuvoston asetus (EU) 2016/1035 (9) ja erityisesti sen 5 artiklan 12 ja 13 kohta, 6 artiklan 5–8 kohta ja 12, 13 ja 14 artikla,
                     
                  
                        g)
                     
                     
                        Euroopan parlamentin ja neuvoston asetus (EY) N:o 868/2004 (10) ja erityisesti sen 7 ja 8 artikla,
                     
                  
                        h)
                     
                     
                        Euroopan parlamentin ja neuvoston asetus (EU) N:o 978/2012 (11) ja erityisesti sen 24 artikla, komission delegoitu asetus (EU) N:o 155/2013 (12) ja erityisesti sen 6 artikla sekä komission delegoitu asetus (EU) N:o 1083/2013 (13) ja erityisesti sen 5 artikla,
                     
                  
                        i)
                     
                     
                        Euroopan parlamentin ja neuvoston asetus (EU) 2015/476 (14) ja erityisesti sen 1 artiklan 2 kohta ja 2 artiklan 2 kohta.
                     
                  
         
            2 artikla
            Määritelmät
            Tässä päätöksessä sovelletaan seuraavia määritelmiä:
            
                        a)
                     
                     
                        ’kauppaan liittyvällä menettelyllä’ tarkoitetaan tutkimusta tai hallinnollista menettelyä, jonka komission yksiköt toteuttavat jonkin perusasetuksen mukaisesti;
                     
                  
                        b)
                     
                     
                        ’asianomaisella osapuolella’ tarkoitetaan henkilöä, jonka etuun kauppaan liittyvä menettely vaikuttaa perusasetusten mukaisesti;
                     
                  
                        c)
                     
                     
                        ’asianomaisten osapuolten oikeuksilla’ tarkoitetaan prosessuaalisia oikeuksia ja jokaisen oikeutta saada asiansa käsitellyksi puolueettomasti, oikeudenmukaisesti ja kohtuullisessa ajassa kauppaan liittyvässä menettelyssä.
                     
                  
         
            3 artikla
            Nimittäminen, tehtävien päättyminen ja sijaisuus
            
               1.   Komissio nimittää kuulemismenettelystä vastaavan neuvonantajan Euroopan unionin virkamiehiin sovellettavissa henkilöstösäännöissä ja muuhun henkilöstöön sovellettavissa palvelusuhteen ehdoissa vahvistettujen sääntöjen mukaisesti.
            
            
               2.   Kuulemismenettelystä vastaavan neuvonantajan nimitys julkaistaan Euroopan unionin virallisessa lehdessä. Kuulemismenettelystä vastaavan neuvonantajan tehtävien keskeyttämisestä tai päättymisestä tai neuvonantajan siirrosta annetaan perusteltu komission päätös. Tämä päätös julkaistaan Euroopan unionin virallisessa lehdessä.
            
            
               3.   Kuulemismenettelystä vastaava neuvonantaja liitetään hallinnollisesti kauppapolitiikasta vastaavan komission jäsenen alaisuuteen.
            
            
               4.   Jos kuulemismenettelystä vastaava neuvonantaja on jossakin tietyssä tapauksessa esteellinen, kauppapolitiikasta vastaava komission jäsen nimeää, jos mahdollista neuvoteltuaan kuulemismenettelystä vastaavan neuvonantajan kanssa, toisen virkamiehen, joka ei ole osallistunut kyseisen asian käsittelyyn ja jolla on riittävä kokemus kauppaan liittyvissä menettelyissä, hoitamaan kuulemismenettelystä vastaavan neuvonantajan tehtäviä tapauskohtaisesti.
            
            
               5.   Edellä olevaa 4 kohtaa sovelletaan silloin, kun kuulemismenettelystä vastaava neuvonantaja havaitsee tehtäviään hoitaessaan todellisen tai mahdollisen eturistiriidan ja esittää kauppapolitiikasta vastaavalle komission jäsenelle asianmukaisesti pyynnön saada vapautuksen tehtävistään tietyssä asiassa.
            
            
               6.   Jos kuulemismenettelystä vastaava neuvonantaja ei voi toimia tehtävissään sellaisen ajanjakson ajan, joka ei rajoitu tietyn asian käsittelyyn, tai ei enää toimi neuvonantajan tehtävässä, kauppapolitiikasta vastaava komission jäsen nimeää toisen virkamiehen, jolla on kokemusta kauppaan liittyvistä menettelyistä, hoitamaan kuulemismenettelystä vastaavan neuvonantajan tehtäviä väliaikaisesti, kunnes kuulemismenettelystä vastaava neuvonantaja kykenee jälleen hoitamaan tehtäviään tai kunnes komissio päättää uuden kuulemismenettelystä vastaavan neuvonantajan nimittämisestä.
            
         
         
            4 artikla
            Kuulemismenettelystä vastaavan neuvonantajan toimintaperiaatteet
            
               1.   Kuulemismenettelystä vastaava neuvonantaja hoitaa tehtäviään 2–11 kohdan mukaisesti.
            
            
               2.   Kuulemismenettelystä vastaava neuvonantaja toimii riippumattomasti eikä saa tehtäviään hoitaessaan ottaa vastaan ohjeita.
            
            
               3.   Kuulemismenettelystä vastaavaa neuvonantajaa sitovat henkilöstösääntöjen säännökset, joissa kielletään tehtävien myötä saatujen tietojen luvaton luovuttaminen, ja tämä velvollisuus sitoo häntä myös palvelussuhteen päätyttyä.
            
            
               4.   Kuulemismenettelystä vastaavan neuvonantajan on otettava huomioon se, että perusasetuksia on tarpeen soveltaa tehokkaasti unionin oikeuden sekä Euroopan unionin tuomioistuimen asiaankuuluvan oikeuskäytännön mukaisesti.
            
            
               5.   Kuulemismenettelystä vastaavan neuvonantajan on saatava käyttöönsä rajoituksitta ja ilman tarpeetonta viivästystä kaikki asiakirjat, jotka kuuluvat kauppaan liittyvään menettelyyn missä tahansa sen vaiheessa.
            
            
               6.   Kuulemismenettelystä vastaavan neuvonantajan on tehtävä 12–16 artiklassa tarkoitettuja päätöksiä ja hän voi antaa tutkimuksesta vastaaville komission yksiköille suosituksia mistä tahansa kysymyksestä, joka koskee kuulemismenettelystä vastaavan neuvonantajan väliintuloa pyytäneiden asianomaisten osapuolten oikeuksia. Kuulemismenettelystä vastaavan neuvonantajan on pyrittävä varmistamaan, että kaikki asian kannalta merkitykselliset, myös asianomaisten osapuolten kannalta epäedulliset tosiseikat otetaan asianmukaisesti huomioon laadittaessa säädösluonnoksia tai ehdotuksia komissiolle.
            
            
               7.   Asiasta vastuussa oleva johtaja tai hänen valtuuttamansa henkilö pitää kuulemismenettelystä vastaavan neuvonantajan ajan tasalla kaikkien sellaisten menettelyjen kulusta, joihin kuulemismenettelystä vastaava neuvonantaja on osallistunut, kunnes lopullinen säädös hyväksytään.
            
            
               8.   Kuulemismenettelystä vastaavalle neuvonantajalle on viipymättä ilmoitettava kaikista merkittävistä muutoksista komission kannassa siinä vaiheessa, kun kauppaan liittyvissä menettelyissä otetaan käyttöön lopullisia toimenpiteitä, jotta voidaan arvioida mahdolliset vaikutukset asianomaisten osapuolten oikeuksiin.
            
            
               9.   Kuulemismenettelystä vastaava neuvonantaja antaa suositustensa seurantaa ja tarvittaessa mahdollisia korjaustoimenpiteitä koskevia neuvoja kauppapolitiikasta vastaavalle komission jäsenelle ja tapauksen mukaan pääjohtajalle.
            
            
               10.   Asiasta vastaavan johtajan on kuultava kuulemismenettelystä vastaavaa neuvonantajaa toimintapolitiikan muutoksista tai päivityksistä, jotka koskevat asianomaisten osapuolten oikeuksiin vaikuttavia menettely- ja sisältökysymyksiä, tai muista kysymyksistä, jotka johtuvat kauppaan liittyvästä menettelystä.
            
            
               11.   Kuulemismenettelystä vastaava neuvonantaja voi esittää kauppapolitiikasta vastaavalle komission jäsenelle ja tarvittaessa kauppapolitiikan pääosaston pääjohtajalle huomautuksia ja suosituksia mistä tahansa asiasta, joka johtuu kauppaan liittyvästä menettelystä.
            
         
         
            5 artikla
            Kuulemismenettelystä vastaavan neuvonantajan toiminta
            
               1.   Asianomaiset osapuolet voivat pyytää kuulemismenettelystä vastaavaa neuvonantajaa osallistumaan kauppaan liittyviin menettelyihin. Pyynnöt on esitettävä hyvissä ajoin, ottaen huomioon menettelyihin liittyvät aikarajoitukset. Asianomaisten osapuolten on pyydettävä kuulemismenettelystä vastaavan neuvonantajan osallistumista mahdollisimman pian sen jälkeen, kun osallistumisen perusteena oleva tapahtuma on aiheutunut.
            
            
               2.   Kuulemismenettelystä vastaava neuvonantaja voi toimia myös kauppapolitiikasta vastaavan komission jäsenen, pääjohtajan, kauppaan liittyvästä menettelystä vastaavan johtajan tai tämän valtuuttaman henkilön tai jonkin muun kauppaan liittyvässä menettelyssä kuulluksi tulleen yksikön johtajan pyynnöstä.
            
            
               3.   Kuulemismenettelystä vastaavan neuvonantajan osallistumista koskevat pyynnöt on tehtävä kirjallisesti, ja niissä on esitettävä ne asiat, jotka halutaan saattaa kuulemismenettelystä vastaavan neuvonantajan tietoon, mukaan lukien selitys siitä, miten ne vaikuttavat pyynnön esittäjän puolustautumisoikeuksiin.
            
            
               4.   Kaikkiin komission lopullisiin säädöksiin tai ehdotuksiin on liitettävä kuulemismenettelystä vastaavan neuvonantajan ilmoitus siitä, onko hän osallistunut kyseiseen menettelyyn ja millä tavoin osallistuminen on tapahtunut.
            
            
               5.   Kuulemismenettelystä vastaavalle neuvonantajalle on toimitettava jäljennös kuulemisista, jotka komission toimivaltaiset yksiköt ovat käynnistäneet komission työjärjestyksen 23 artiklan 3 kohdan nojalla.
            
         
         
            6 artikla
            Kuulemiset
            
               1.   Kuulemismenettelystä vastaava neuvonantaja voi joko pyynnöstä tai perusasetusten mukaisesti järjestää kuulemisia yksittäisen asianomaisen osapuolen tai sellaisten asianomaisten osapuolten ryhmän, joiden edut ovat samanlaisia, ja tutkimuksesta vastaavien komission yksiköiden välillä. Kuulemismenettelystä vastaava neuvonantaja voi myös järjestää kuulemisia sellaisten asianomaisten osapuolten kesken, joiden edut ovat erilaisia.
            
            
               2.   Vastaanotettuaan kuulemista koskevan pyynnön kuulemismenettelystä vastaava neuvonantaja arvioi siinä esitettyjä seikkoja ja päättää, onko kuuleminen aiheellista järjestää. Kuuleminen voi koskea mitä tahansa seikkaa, joka tulee esiin missä tahansa kauppaan liittyvän menettelyn vaiheessa ja joka voi vaikuttaa asianomaisten osapuolten oikeuksiin.
            
            
               3.   Kuulemisia järjestetään periaatteessa vain silloin, jos asioita ei voida ratkaista komission yksiköiden kanssa.
            
            
               4.   Jos kuulemista koskevat pyynnöt esitetään menettelylle vahvistetun aikataulun ulkopuolella, kuulemismenettelystä vastaava neuvonantaja tutkii syyt myöhässä oleviin pyyntöihin, esiin tuotujen asioiden luonteen sekä niiden vaikutuksen puolustautumisoikeuksiin, ottaen asianmukaisesti huomioon tarpeen varmistaa hyvän hallinnon toteutuminen ja tutkimuksen saattaminen päätökseen oikea-aikaisesti.
            
            
               5.   Kuulemisen tarkoituksena on varmistaa, että komission yksiköt kunnioittavat osapuolten puolustautumisoikeuksia. Kuulemismenettelystä vastaava neuvonantaja ei periaatteessa hyväksy tai ota tarkasteltavaksi mitään sellaista todistetta, jota ei ole esitetty komission yksiköille menettelyn aikana.
            
            
               6.   Kuulemismenettelystä vastaavan neuvonantajan järjestämään kuulemiseen kutsuttujen luonnollisten henkilöiden tai oikeushenkilöiden on joko osallistuttava kuulemiseen henkilökohtaisesti tai lähetettävä kuulemiseen joko henkilöstön joukosta valittu, asianmukaisesti valtuutettu henkilö tai oikeudellinen edustaja. Luonnollisia henkilöitä tai oikeushenkilöitä voi avustaa oikeudellinen neuvonantaja tai muu niiden henkilöstöön kuulumaton pätevä henkilö, jos kuulemismenettelystä vastaava neuvonantaja tämän hyväksyy.
            
            
               7.   Tällä artiklalla ei rajoiteta perusasetusten mukaista oikeutta kuulemiseen tutkimuksesta vastaavien komission yksiköiden kanssa.
            
         
         
            7 artikla
            Kuulemiset yksittäisen asianomaisen osapuolen tai sellaisten asianomaisten osapuolten ryhmän, joiden edut ovat samanlaisia, ja tutkimuksesta vastaavien komission yksiköiden välillä
            
               1.   Kuulemismenettelystä vastaava neuvonantaja voi järjestää kuulemisen yksittäisen asianomaisen osapuolen tai sellaisten asianomaisten osapuolten ryhmän, joiden edut ovat samanlaisia, ja tutkimuksesta vastaavien komission yksiköiden välillä saatuaan kuulemista koskevan perustellun pyynnön kyseiseltä asianomaiselta osapuolelta tai sellaisten asianomaisten osapuolten muodostamalta ryhmältä, joiden edut ovat samanlaisia.
            
            
               2.   Yksittäinen asianomainen osapuoli voi pyytää tietyssä asiassa kuulemista sellaisten asianomaisten osapuolten ryhmän kanssa, joiden edut ovat samanlaisia, ja tutkimuksesta vastaavien komission yksiköiden kanssa. Kuuleminen järjestetään edellyttäen, että vähintään yksi muu yksittäinen asianomainen osapuoli, jonka edut ovat samanlaisia, suostuu osallistumaan kuulemiseen.
            
         
         
            8 artikla
            Kuulemiset sellaisten asianomaisten osapuolten kesken, joiden edut ovat erilaisia
            
               1.   Kuulemismenettelystä vastaava neuvonantaja voi järjestää kuulemisen sellaisten asianomaisten osapuolten kesken, joiden edut ovat erilaisia, ja toimia kuulemisen puheenjohtajana, jotta voidaan tarjota tilaisuus tuoda esille vastakkaisia näkemyksiä ja niihin vastaväitteitä.
            
            
               2.   Kuuleminen sellaisten asianomaisten osapuolten kesken, joiden edut ovat erilaisia, voidaan järjestää kaikissa kauppaan liittyvissä menettelyissä sen jälkeen, kun kuulemismenettelystä vastaava neuvonantaja on kuullut tutkimuksesta vastuussa olevia komission yksiköitä.
            
            
               3.   Yksittäinen asianomainen osapuoli voi pyytää tietyssä asiassa kuulemista sellaisten asianomaisten osapuolten kesken, joiden edut ovat erilaisia. Kuuleminen voidaan järjestää edellyttäen, että vähintään yksi muu yksittäinen asianomainen osapuoli, jonka edut ovat erilaisia, suostuu osallistumaan kuulemiseen.
            
            
               4.   Tutkimuksesta vastaavat komission yksiköt osallistuvat kuulemiseen tarkkailijoina.
            
            
               5.   Jäsenvaltioiden toimivaltaiset edustajat voivat osallistua tarkkailijoina kaikkiin kuulemisiin sellaisten asianomaisten osapuolten kesken, joiden edut ovat erilaisia.
            
         
         
            9 artikla
            Kuulemisten valmistelu
            
               1.   Neuvoteltuaan asiasta vastaavan johtajan tai tämän valtuuttaman henkilön kanssa kuulemismenettelystä vastaava neuvonantaja määrää kuulemistilaisuuden päivämäärän, keston ja paikan. Jos asianomaiset osapuolet tai komission yksiköt pyytävät kuulemisen lykkäystä, kuulemismenettelystä vastaava neuvonantaja tekee asiasta päätöksen.
            
            
               2.   Kuulemismenettelystä vastaava neuvonantaja voi tarvittaessa järjestää valmistelukokouksen asianomaisten osapuolten tai tutkimuksesta vastaavien komission yksiköiden ja muiden yksiköiden kanssa, jotta mahdollisimman hyvin kartoitettaisiin ja selvitettäisiin tosiseikkoihin tai lainsäädäntöön mahdollisesti liittyvät kysymykset, joita kuulemisessa on käsiteltävä. Kuulemismenettelystä vastaava neuvonantaja voi pyytää kuulemistilaisuuden osallistujilta kaikkia kuulemisen valmistelun kannalta tarpeellisia tietoja.
            
            
               3.   Kuulemismenettelystä vastaava neuvonantaja laatii kunkin kuulemisen esityslistan. Esityslista asetetaan kaikkien osallistujien saataville ennen kuulemista.
            
            
               4.   Kuulemismenettelystä vastaava neuvonantaja voi kohtuullisen ajan kuluessa määräajasta, joka on asetettu päätelmien ilmoittamista koskevien huomautusten esittämiselle, ja ennen osapuolten välistä kuulemista kehottaa osallistujia esittämään kysymyksiä tiedoista, jotka muut asianomaiset osapuolet ovat toimittaneet.
            
            
               5.   Kuultuaan asiasta vastaavaa johtajaa tai tämän valtuuttamaa henkilöä kuulemismenettelystä vastaava neuvonantaja voi toimittaa kuulemiseen kutsutuille osapuolille ennakkoon luettelon kysymyksistä, joista osapuolilta pyydetään näkemyksiä.
            
            
               6.   Kuulemismenettelystä vastaava neuvonantaja voi pyytää kirjallista ennakkoilmoitusta mihin tahansa kuulemiseen osallistujien lausuntojen pääasiallisesta sisällöstä.
            
            
               7.   Kuulemismenettelystä vastaava neuvonantaja kutsuu kauppapolitiikasta vastaavan komission jäsenen henkilöstön ja oikeudellisen yksikön henkilöstön järjestämiinsä kuulemistilaisuuksiin. Kuulemismenettelystä vastaava neuvonantaja voi kutsua myös muita komission yksiköitä osallistumaan kuulemisiin.
            
            
               8.   Kuulemismenettelystä vastaava neuvonantaja voi kutsua kuulemisiin ulkopuolisia asiantuntijoita. Asianomaiset osapuolet ja komission yksiköt voivat pyytää kuulemismenettelystä vastaavalta neuvonantajalta ulkopuolisten asiantuntijoiden osallistumista kuulemisiin. Kuulemismenettelystä vastaava neuvonantaja tekee tällaisia pyyntöjä koskevat päätökset. Kuulemiseen kutsuttujen ulkopuolisten asiantuntijoiden on allekirjoitettava luottamuksellisuutta koskeva sopimus.
            
            
               9.   Ulkopuolisia asiantuntijoita voidaan pyytää toimittamaan asiaan liittyviä analyyseja, raportteja tai julkaisuja. Ne liitetään asiakirja-aineistoon, johon asianomaiset osapuolet voivat vapaasti tutustua, ja asetetaan mahdollisuuksien mukaan kaikkien osallistujien saataville ennen kuulemista.
            
         
         
            10 artikla
            Kuulemisen toimittaminen
            
               1.   Kuulemismenettelystä vastaava neuvonantaja on vastuussa kuulemistilaisuuksien toimittamisesta. Kuulemismenettelystä vastaava neuvonantaja varmistaa, että kuuleminen järjestetään oikeudenmukaisesti ja puolueettomasti.
            
            
               2.   Kuuleminen ei ole julkinen. Kuulemismenettelystä vastaava neuvonantaja päättää, keitä asianomaisen osapuolen puolesta kuullaan ja onko kyseisiä henkilöitä kuultava erikseen vai muiden kuulemistilaisuuteen osallistuvien läsnä ollessa. Jälkimmäisessä tapauksessa on otettava huomioon asianomaisten osapuolten oikeutetut edut liikesalaisuuksien ja muiden luottamuksellisten tietojen suojaamisessa.
            
            
               3.   Kuulemismenettelystä vastaava neuvonantaja voi antaa osallistujien esittää kysymyksiä ja vastata niihin kuulemisen aikana.
            
            
               4.   Jos kuulemismenettelystä vastaava neuvonantaja on hyväksynyt ulkopuolisten asiantuntijoiden osallistumisen, asiantuntijoilla on oltava mahdollisuus esittää näkemyksensä ja vastata kuulemistilaisuuden muiden osallistujien esittämiin kysymyksiin.
            
            
               5.   Koska on tarpeen varmistaa oikeus tulla kuulluksi, kuulemismenettelystä vastaava neuvonantaja voi tarvittaessa kuulemisen jälkeen ja asiasta vastaavan johtajan tai tämän valtuuttaman henkilön kanssa neuvoteltuaan antaa asianomaisille osapuolille mahdollisuuden toimittaa kirjallisia lisähuomautuksia. Kuulemismenettelystä vastaava neuvonantaja asettaa määräajan, johon mennessä nämä on esitettävä. Kuulemismenettelystä vastaava neuvonantaja voi päättää, että määräajan jälkeen saatuja kirjallisia huomautuksia ei oteta huomioon.
            
         
         
            11 artikla
            Kuulemisten seuranta
            
               1.   Jos järjestetään kuulemisia sellaisten asianomaisten osapuolten kesken, joiden edut ovat erilaisia, kuulemismenettelystä vastaava neuvonantaja laatii kuulemisesta sanatarkan kirjallisen selostuksen tai tarkoituksenmukaisen tiivistelmän ja asettaa sen kaikkien kuulemistilaisuuden osallistujien saataville. Sanatarkka selostus tai tarkoituksenmukainen tiivistelmä on liitettävä asiakirja-aineistoon, johon asianomaiset osapuolet voivat tutustua.
               Jos järjestetään kuulemisia yksittäisen asianomaisen osapuolen tai sellaisten asianomaisten osapuolten ryhmän, joiden edut ovat samanlaisia, sekä tutkimuksesta vastaavien komission yksiköiden välillä, kuulemismenettelystä vastaava neuvonantaja laatii kuulemisesta sanatarkan kirjallisen selostuksen tai tarkoituksenmukaisen tiivistelmän ja asettaa sen kaikkien kuulemistilaisuuden osallistujien saataville. Osallistujat voivat esittää perustellun pyynnön joidenkin selostukseen tai tiivistelmään sisältyvien tietojen pitämiseksi luottamuksellisina. Kuulemismenettelystä vastaava neuvonantaja tekee tällaisia pyyntöjä koskevan päätöksen kuultuaan tutkimuksesta vastaavia komission yksiköitä ja tarvittaessa muita yksiköitä. Kuulemisesta laaditun sanatarkan kirjallisen selostuksen tai tiivistelmän versio, joka ei ole luottamuksellinen, on liitettävä asiakirja-aineistoon, johon asianomaiset osapuolet voivat tutustua.
            
            
               2.   Kuulemismenettelystä vastaava neuvonantaja voi antaa suosituksia tutkimuksesta vastaaville komission yksiköille 4 artiklan 5 kohdan mukaisesti. Tutkimuksesta vastaavien komission yksiköiden on ilmoitettava kuulemismenettelystä vastaavalle neuvonantajalle kohtuullisessa ajassa ennen lopullisen säädöksen antamista, onko suositukset otettu huomioon ja miten ne on otettu huomioon, ja toimitettava kuulemismenettelystä vastaavalle neuvonantajalle jäljennös säädösluonnoksesta.
            
            
               3.   Kuulemismenettelystä vastaavan neuvonantajan on 18 artiklan mukaisesti ilmoitettava kauppapolitiikasta vastaavalle komission jäsenelle viipymättä kaikista kuulemisista yksittäisten osapuolten kanssa tai sellaisten asianomaisten osapuolten ryhmän kanssa, joiden edut ovat samanlaisia. Kuulemismenettelystä vastaava neuvonantaja antaa tarvittaessa välittömästi suosituksen kauppapolitiikasta vastaavalle komission jäsenelle tai pääjohtajalle.
            
            
               4.   Suositukset, joita kuulemismenettelystä vastaava neuvonantaja antaa tutkimuksesta vastaaville komission yksiköille, sekä raportit ja huomautukset, joita hän antaa kauppapolitiikasta vastaavalle komission jäsenelle ja pääjohtajalle, ovat periaatteessa luottamuksellisia sisäisiä asiakirjoja.
               Avoimuuden ja hyvän hallinnon varmistamiseksi kuulemismenettelystä vastaava neuvonantaja kuitenkin päättää, mitkä hänen laatimansa asiakirjat sisällytetään asiakirja-aineistoon, johon osapuolet voivat tutustua.
            
         
         
            12 artikla
            Tutustuminen asiakirjoihin
            
               1.   Asianomainen osapuoli voi pyytää kuulemismenettelystä vastaavaa neuvonantajaa tarkastelemaan tutkimuksesta vastaavien komission yksiköiden tekemää päätöstä evätä osapuolen pyyntö saada kohtuullisen ajan kuluessa tutustua asiakirja-aineistoon tai johonkin tiettyyn komission hallussa olevaan asiakirjaan. Kuulemismenettelystä vastaava neuvonantaja tutkii tapauksen ja päättää, myönnetäänkö asianomaiselle osapuolelle oikeus tutustua asiakirja-aineistoon tai tiettyyn asiakirjaan kokonaan tai osittain vai evätäänkö asiakirjoihin tutustumispyyntö.
            
            
               2.   Kuulemismenettelystä vastaava neuvonantaja asettaa määräajat, joiden kuluessa tutkimuksesta vastaavien komission yksiköiden on tehtävä asiakirjoihin tutustuminen mahdolliseksi.
            
         
         
            13 artikla
            Luottamuksellisuus
            
               1.   Kuulemismenettelystä vastaavaa neuvonantajaa sitovat yleiset luottamuksellisuutta koskevat säännöt, joita sovelletaan asianomaisten osapuolten hallinnollisten menettelyjen yhteydessä komissiolle toimittamiin tietoihin.
            
            
               2.   Kuulemismenettelystä vastaava neuvonantaja tarkastelee asianomaisten osapuolten tai tutkimuksesta vastaavien komission yksiköiden esittämiä pyyntöjä, jotka koskevat tutkimuksesta vastaavien komission yksiköiden hallussa olevan asiakirjan luottamuksellisuutta. Tehdessään tällaisista pyynnöistä päätöksen kuulemismenettelystä vastaava neuvonantaja ottaa huomioon sekä asianomaisten osapuolten puolustautumisoikeudet, että luottamuksellisuutta koskevat säännöt.
            
         
         
            14 artikla
            Luottamuksellisten tietojen tiivistelmät, jotka eivät ole luottamuksellisia
            
               1.   Asianomainen osapuoli voi pyytää kuulemismenettelystä vastaavaa neuvonantajaa tarkistamaan arvion, jonka tutkimuksesta vastaavat komission yksiköt ovat tehneet siitä, onko tutkimuksen aikana toimitettu luottamuksellisista tiedoista tehty tiivistelmä, joka ei ole luottamuksellinen, riittävän yksityiskohtainen, jotta voidaan saada kohtuullinen käsitys luottamuksellisesti toimitettujen tietojen sisällöstä.
            
            
               2.   Jos tutkimuksesta vastaavat komission yksiköt aikovat jättää huomiotta asiakirjan tai tiedot, joista asianomainen osapuoli on kieltäytynyt toimittamasta tarkoituksenmukaista tiivistelmää, joka ei ole luottamuksellinen, kyseinen osapuoli voi pyytää kuulemismenettelystä vastaavaa neuvonantajaa tekemään asiaa koskevan päätöksen.
            
            
               3.   Kuulemismenettelystä vastaavan neuvonantajan on tarkasteltava pyyntöjä. Jos tiivistelmä, joka ei ole luottamuksellinen, ei ole riittävän yksityiskohtainen, kuulemismenettelystä vastaavan neuvonantajan on tarjottava tiivistelmän toimittaneelle asianomaiselle osapuolelle mahdollisuus esittää huomautuksia ja parantaa tiivistelmää kohtuullisen ajan kuluessa.
            
            
               4.   Jos luottamukselliset tiedot toimittanut asianomainen osapuoli toimittaa puutteellisen tiivistelmän tai esittää perusteluja, joita ei voida hyväksyä, tai ei tee mitään, kuulemismenettelystä vastaava neuvonantaja tekee päätöksen siitä, onko jätettävä huomiotta ne luottamukselliset tiedot, joista ei ole perusasetusten asiaankuuluvien säännösten mukaisesti toimitettu tarkoituksenmukaista tiivistelmää, joka ei ole luottamuksellinen.
            
         
         
            15 artikla
            Sellaisiin luottamuksellisiin tietoihin tutustuminen, joista ei voida laatia tiivistelmää
            Kuulemismenettelystä vastaava neuvonantaja voi asianomaisen osapuolen pyynnöstä tarkastella tietoja, jotka ovat luottamuksellisia ja joista ei voida tehdä tiivistelmää, joita on pyydetty pidettäväksi luottamuksellisina ja jotka eivät ole kyseisen osapuolen saatavilla, jotta voitaisiin tarkistaa, miten tutkimuksesta vastaavat komission yksiköt ovat käyttäneet kyseisiä tietoja.
            Kuulemismenettelystä vastaava neuvonantaja ilmoittaa pyynnön esittäneelle asianomaiselle osapuolelle,
            
                        a)
                     
                     
                        ovatko tiedot, jotka eivät ole osapuolen saatavilla, merkityksellisiä osapuolen etujen puolustamisen kannalta,
                     
                  
                        b)
                     
                     
                        tarvittaessa siitä, ovatko tutkimuksesta vastaavat yksiköt käyttäneet näitä tietoja oikein niiden tosiseikkojen ja näkemysten osalta, joihin ne ovat perustaneet päätelmänsä.
                     
                  
         
            16 artikla
            Määräaikojen pidentäminen
            
               1.   Asianomainen osapuoli voi esittää tutkimuksesta vastaaville komission yksiköille pyynnön, joka koskee määräaikojen pidentämistä tai kyselylomakkeeseen vastaamiselle, lisätietojen toimittamiselle, paikan päällä tehtäville tarkastuksille tai päätelmien ilmoittamisen johdosta esitettäville huomautuksille asetettujen määräpäivien lykkäämistä. Tällainen pyyntö on esitettävä hyvissä ajoin ennen alkuperäisen määräajan päättymistä.
               Jos pyyntö hylätään tai jos asianomainen osapuoli katsoo, että myönnetty määräajan pidennys on liian lyhyt, se voi ennen alkuperäisen määräajan päättymistä esittää kuulemismenettelystä vastaavalle neuvonantajalle perustellun pyynnön asian tarkastelemiseksi. Pyyntö on toimitettava suoraan kuulemismenettelystä vastaavalle neuvonantajalle.
               Kuultuaan asiasta vastuussa olevaa johtajaa tai tämän valtuuttamaa henkilöä kuulemismenettelystä vastaava neuvonantaja voi pidentää määräaikoja tai evätä pyynnön.
               Kuulemismenettelystä vastaava neuvonantaja tekee päätöksensä ottaen asianmukaisesti huomioon kyseiseen pyyntöön liittyvät erityiset olosuhteet sekä menettelyn asettamat aikarajoitukset.
            
            
               2.   Komission yksiköt eivät toimi kuulemismenettelystä vastaavalle neuvonantajalle osoitetussa asiassa ennen kuin neuvonantaja on tehnyt päätöksen.
            
         
         
            17 artikla
            Komiteoiden kokousten valmistelu
            Kuulemismenettelystä vastaava neuvonantaja voi osallistua asiaankuuluvien komiteoiden kokouksiin. Kuulemismenettelystä vastaava neuvonantaja voi tarvittaessa vastata jäsenvaltioiden esittämiin kysymyksiin siinä määrin kuin nämä kysymykset koskevat hänen toimintansa luonnetta kyseisessä menettelyssä.
         
         
            18 artikla
            Kuulemismenettelystä vastaavan neuvonantajan raportit
            
               1.   Kuulemismenettelystä vastaava neuvonantaja laatii kunkin vuoden lopussa vuosikertomuksen. Vuosikertomuksessa annetaan tietoja tapauksista, joissa kuulemismenettelystä vastaava neuvonantaja on toiminut, neuvonantajan tekemien päätösten ja antamien suositusten luonteesta sekä suosituksista kauppaan liittyvien menettelyjen kehittämiseksi. Vuosikertomus osoitetaan kauppapolitiikasta vastaavalle komission jäsenelle. Vuosikertomuksen jäljennös toimitetaan asianomaiselle pääjohtajalle ja johtajalle (johtajille).
            
            
               2.   Vuosikertomuksen tiivistelmät toimitetaan Euroopan parlamentille ja jäsenvaltioille sekä julkaistaan kuulemismenettelystä vastaavan neuvonantajan verkkosivustolla.
            
            
               3.   Edellä 1 kohdassa tarkoitetun vuosikertomuksen lisäksi kuulemismenettelystä vastaava neuvonantaja antaa kauppapolitiikasta vastaavalle komission jäsenelle tapauskohtaisesti tiivistelmän toiminnastaan ja sen yhteydessä esiin tulleista kysymyksistä, mikäli tämä on aiheellista. Tiivistelmässä kuvataan keskeisiä politiikkaan liittyviä kysymyksiä, kuulemismenettelystä vastaavan neuvonantajan tekemiä päätöksiä ja antamia suosituksia sekä sitä, miten tutkimuksesta vastaavat komission yksiköt ovat ottaneet suositukset huomioon. Pääjohtajalle toimitetaan jäljennös näistä tiedoista.
            
            
               4.   Kuulemismenettelystä vastaava neuvonantaja raportoi kaikista kuulemisista sellaisten asianomaisten osapuolten kesken, joiden edut ovat erilaisia, ja hän voi raportoida kauppapolitiikasta vastaavalle komission jäsenelle ja pääjohtajalle kaikista muista kauppaan liittyvien menettelyjen yhteydessä esille tulleista kysymyksistä tai seikoista, jotka ovat muulla tavoin merkityksellisiä unionin oikeuden tehokkaaksi soveltamiseksi kauppaan liittyvissä menettelyissä.
            
            
               5.   Kuulemismenettelystä vastaavan neuvonantajan loppuraportti kuulemisista sellaisten osapuolten kesken, joiden edut ovat erilaisia, on toimitettava kauppapolitiikasta vastaavalle komission jäsenelle ja asianomaiselle pääjohtajalle ja johtajalle. Se on annettava tiedoksi jäsenvaltioiden toimivaltaisille edustajille ja asianomaisille osapuolille.
            
         
         
            19 artikla
            Siirtymäsäännökset
            Tätä päätöstä sovelletaan menettelyihin, jotka aloitetaan tämän päätöksen voimaantulopäivänä tai sen jälkeen, sekä menettelyihin, jotka on aloitettu jo ennen kyseistä päivää.
            Ennen tämän päätöksen voimaantulopäivää toteutetut menettelyvaiheet jäävät voimaan tätä päätöstä sovellettaessa.
         
         
            20 artikla
            Päätöksen 2012/199/EU kumoaminen
            Kumotaan päätös 2012/199/EU.
         
         
            21 artikla
            Voimaantulo
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 21 päivänä helmikuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EYVL L 308, 8.12.2000, s. 26.
         
            (2)  Euroopan parlamentin ja neuvoston päätös 2012/199/EU, annettu 29 päivänä helmikuuta 2012, kuulemismenettelystä vastaavan neuvonantajan tehtävästä ja toimivaltuuksista tietyissä kauppaan liittyvissä menettelyissä (EUVL L 107, 19.4.2012, s. 5).
         
            (3)  Euroopan parlamentin ja neuvoston asetus (EU) 2016/1036, annettu 8 päivänä kesäkuuta 2016, polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta (EUVL L 176, 30.6.2016, s. 21).
         
            (4)  Euroopan parlamentin ja neuvoston asetus (EU) 2016/1037, annettu 8 päivänä kesäkuuta 2016, muista kuin Euroopan unionin jäsenvaltioista tapahtuvalta tuetulta tuonnilta suojautumisesta (EUVL L 176, 30.6.2016, s. 55).
         
            (5)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
         
            (6)  Euroopan parlamentin ja neuvoston asetus (EU) 2015/478, annettu 11 päivänä maaliskuuta 2015, tuontiin sovellettavasta yhteisestä järjestelmästä (EUVL L 83, 27.3.2015, s. 16).
         
            (7)  Euroopan parlamentin ja neuvoston asetus (EU) 2015/755, annettu 29 päivänä huhtikuuta 2015, tiettyjen kolmansien maiden tuontiin sovellettavasta yhteisestä menettelystä (EUVL L 123, 19.5.2015, s. 33).
         
            (8)  Euroopan parlamentin ja neuvoston asetus (EU) 2015/1843, annettu 6 päivänä lokakuuta 2015, unionin menettelyistä yhteisessä kauppapolitiikassa kansainvälisen kaupan säännöissä unionille annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi (EUVL L 272, 16.10.2015, s. 1).
         
            (9)  Euroopan parlamentin ja neuvoston asetus (EU) 2016/1035, annettu 8 päivänä kesäkuuta 2016, alusten vahinkoa aiheuttavalta hinnoittelulta suojautumisesta (EUVL L 176, 30.6.2016, s. 1).
         
            (10)  Euroopan parlamentin ja neuvoston asetus (EY) N:o 868/2004, annettu 21 päivänä huhtikuuta 2004, lentoliikennepalvelujen tarjoamiseen muista maista kuin Euroopan yhteisön jäsenvaltioista liittyviltä yhteisön lentoliikenteen harjoittajia vahingoittavilta tuilta ja epäterveiltä hinnoittelukäytännöiltä suojautumisesta (EUVL L 162, 30.4.2004, s. 1).
         
            (11)  Euroopan parlamentin ja neuvoston asetus (EU) N:o 978/2012, annettu 25 päivänä lokakuuta 2012, yleisen tullietuusjärjestelmän soveltamisesta ja neuvoston asetuksen (EY) N:o 732/2008 kumoamisesta (EUVL L 303, 31.10.2012, s. 1).
         
            (12)  Komission delegoitu asetus (EU) N:o 155/2013, annettu 18 päivänä joulukuuta 2012, sääntöjen vahvistamisesta yleisen tullietuusjärjestelmän soveltamisesta Euroopan parlamentin ja neuvoston asetuksen (EU) N:o 978/2012 nojalla sellaista menettelyä varten, jolla myönnetään oikeus kestävää kehitystä ja hyvää hallintoa edistävään erityiseen kannustusmenettelyyn (EUVL L 48, 21.2.2013, s. 5).
         
            (13)  Komission delegoitu asetus (EU) N:o 1083/2013, annettu 28 päivänä elokuuta 2013, yleisen tullietuusjärjestelmän soveltamisesta annetussa Euroopan parlamentin ja neuvoston asetuksessa (EU) N:o 978/2012 säädettyyn yleisten suojatoimenpiteiden toteuttamista ja tullietuuksien väliaikaista peruuttamista koskevaan menettelyyn liittyvien sääntöjen vahvistamisesta (EUVL L 293, 5.11.2013, s. 16).
         
            (14)  Euroopan parlamentin ja neuvoston asetus (EU) 2015/476, annettu 11 päivänä maaliskuuta 2015, toimenpiteistä, joita unioni voi toteuttaa polkumyyntitoimenpiteitä ja tukien vastaisia toimenpiteitä koskevan WTO:n riitojenratkaisuelimen hyväksymän raportin johdosta (EUVL L 83, 27.3.2015, s. 6).